b'\n_START_ARTICLE_\nMorelia\n_START_PARAGRAPH_\nMorelia er hovedstaden i delstaten Michoac\xc3\xa1n i Mexico, nordvest for hovedstaden Mexico by. Innbyggertallet var 608\xc2\xa0049 i 2005 (Segundo Conteo de Poblaci\xc3\xb3n y Vivienda). Metro, 735\xc2\xa0624. Universidad Michoacana de San Nicol\xc3\xa1s de Hidalgo, grunnlagt i 1551, er et av Amerikas eldste universiteter (for eksempel eldre enn USAs eldste barneskole). Byen ligger i over 1\xc2\xa0921 meters h\xc3\xb8yde, og nyter et behagelig klima.\n_START_SECTION_\nHistorie\n_START_PARAGRAPH_\nMorelia ble grunnlagt i 1541 av conquistadoren Antonio de Mendoza under navnet Valladolid, hans f\xc3\xb8deby i Spania. Som sentrum i det rike og vakre Michoac\xc3\xa1n ble byen et viktig sentrum i Ny-Spania, det spanske riket i Mexico, med byggingen av utallige kirker, klostre, en stor katedral og en viktig akvedukt. I 1783 ble den meksikanske frihetshelten Jose Maria Morelos y Pav\xc3\xb3n f\xc3\xb8dt i Valladolid. Etter Mexicos selvstendighet ble derfor byen oppkalt etter ham, og fikk navnet Morelia.\n_START_SECTION_\nBylandskap i Morelia\n_START_PARAGRAPH_\nMorelia er en av de vakreste av Mexicos mange kolonibyer, og 150 kvartaler av sentrum, som tilsvarer byens totale utbredelse i kolonitiden, er oppf\xc3\xb8rt p\xc3\xa5 UNESCOs liste over verdensarven. Nesten alle husene og kirkene er oppf\xc3\xb8rt i en spesiell r\xc3\xb8d sandstein. Katedralen i Morelia er oppf\xc3\xb8rt i meksikansk barokkstil, og har et rikt interi\xc3\xb8r, og det finnes ogs\xc3\xa5 en rekke andre kirker. Mest spesiell er muligens Santuario de Guadalupe, med et fargestr\xc3\xa5lende interi\xc3\xb8r i folkelig rokokkostil. Akvedukten fra kolonitiden preger mye av byen. En storslagen akvedukt ble ogs\xc3\xa5 bygd i kolonitiden for \xc3\xa5 sikre vannforsyningen til byen._NEWLINE_Byens sentrum er z\xc3\xb3calo, stortorget, omgitt av katedralen og av de mange palassene fra kolonitiden, samt s\xc3\xb8ylerekker med elegante kafeer. Den krysses av hovedgata Avenida Madero.'